Κανονισμός (ΕΚ) αριθ. 2011/2002 του Συμβουλίου

της 11ης Νοεμβρίου 2002

για την τροποποίηση του κανονισμού (ΕΚ) αριθ. 603/1999 για την επιβολή οριστικού δασμού αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας, Τσεχικής Δημοκρατίας και Ουγγαρίας, και για την οριστική είσπραξη του επιβληθέντος προσωρινού δασμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 8,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Eκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Τον Μάρτιο του 1999, το Συμβούλιο, με τον κανονισμό (ΕΚ) αριθ. 603/1999(2), επέβαλε οριστικούς δασμούς αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας, Τσεχικής Δημοκρατίας και Ουγγαρίας.

(2) Στο πλαίσιο αυτής της διαδικασίας, η Επιτροπή, με την απόφαση 1999/215/ΕΚ(3), αποδέχτηκε ανάληψη υποχρέωσης ως προς τις τιμές που προσέφερε, μεταξύ άλλων, η ουγγρική εταιρεία Tiszai Vegyi Kombinat Rt εφεξής ("η εταιρεία").

(3) Οι εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Ουγγαρίας, που εξάγονται στην Κοινότητα από αυτή την εταιρεία (πρόσθετος κωδικός Taric 8582 ) απηλλάγησαν από το δασμό αντιντάμπινγκ με το άρθρο 2 παράγραφοι 1 και 2 του κανονισμού (ΕΚ) αριθ. 603/1999.

Β. ΠΡΟΑΙΡΕΤΙΚΗ ΑΝΑΚΛΗΣΗ ΑΝΑΛΗΨΗΣ ΥΠΟΧΡΕΩΣΗΣ

(4) Μετά τις αλλαγές των εμπορικών δραστηριοτήτων της, η εταιρεία Tiszai Vegyi Kombinat Rt γνωστοποίησε στην Επιτροπή ότι επιθυμούσε να ανακαλέσει την ανάληψη υποχρέωσής της.

(5) Κατά συνέπεια, με την απόφαση 2002/890/ΕΚ της Επιτροπής(4), ανακλήθηκε η ανάληψη υποχρέωσης που είχε αναλάβει αυτή η εταιρεία και αφαιρέθηκε η επωνυμία της από τον κατάλογο των εταιρειών για τις οποίες είχαν γίνει αποδεκτές αναλήψεις υποχρεώσεων, που αναφέρονται στο άρθρο 1 παράγραφος 1 της απόφασης 1999/215/ΕΚ.

Γ. ΟΡΙΣΤΙΚΟΙ ΔΑΣΜΟΙ

(6) Η έρευνα που είχε ως αποτέλεσμα την αποδοχή της ανάληψης υποχρέωσης, την οποία είχε προτείνει η εταιρεία, ολοκληρώθηκε με τελικό προσδιορισμό όσον αφορά το ντάμπινγκ και τη ζημία, με τον κανονισμό (ΕΚ) αριθ. 603/1999.

(7) Σύμφωνα με το άρθρο 8 παράγραφος 9 του κανονισμού (ΕΚ) αριθ. 384/96, ο συντελεστής του δασμού αντιντάμπινγκ που πρέπει να επιβληθεί στις εξαγωγές της εν λόγω εταιρείας, πρέπει να καθοριστεί με βάση τα πραγματικά περιστατικά που επιβεβαιώθηκαν στο πλαίσιο της έρευνας, η οποία είχε ως αποτέλεσμα την ανάληψη υποχρέωσης. Σχετικά με αυτό και λαμβανομένου υπόψη του γεγονότος ότι το περιθώριο του ντάμπινγκ που καθορίσθηκε ήταν χαμηλότερο από το περιθώριο της ζημίας, θεωρείται σκόπιμο να καθορισθεί ο οριστικός δασμός αντιντάμπινγκ σε επίπεδο 26,4 % κατ' αξίαν, που αντιστοιχεί στο διαπιστωθέν περιθώριο ντάμπινγκ [βλέπε επίσης αιτιολογική σκέψη 26 του κανονισμού (ΕΚ) αριθ. 603/1999].

Δ. ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) αριθ. 603/1999

(8) Με βάση τα ανωτέρω, το άρθρο 1 παράγραφος 2 και το άρθρο 2 παράγραφος 2 του κανονισμού (ΕΚ) αριθ. 603/1999 στο οποίο απαριθμούνται οι εταιρείες στις οποίες έχουν επιβληθεί δασμοί αντιντάμπινγκ, καθώς και οι εταιρείες που απαλλάσσονται από τους δασμούς αντιντάμπινγκ, θα πρέπει να τροποποιηθούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 603/1999 τροποποιείται ως εξής:

1. Στο άρθρο 1, η παράγραφος 2 αντικαθίσταται από το ακόλουθο κείμενο: "2. Το ποσοστό του οριστικού δασμού αντιντάμπινγκ που εφαρμόζεται στην καθαρή τιμή, ελεύθερο στα σύνορα της Κοινότητας, πριν τον εκτελωνισμό, των προϊόντων που κατασκευάζονται από τις εταιρείες που απαριθμούνται κατωτέρω, είναι τα ακόλουθα:

>ΘΕΣΗ ΠΙΝΑΚΑ>"

2. Στο άρθρο 2, η παράγραφος 2 αντικαθίσταται από το ακόλουθο κείμενο: "2. Οι εισαγωγές που πραγματοποιούνται στο πλαίσιο των αναλήψεων υποχρεώσεων που προτάθηκαν και έγιναν αποδεκτές, δηλώνονται βάσει των ακόλουθων συμπληρωματικών κωδικών Taric:

>ΘΕΣΗ ΠΙΝΑΚΑ>"

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Νοεμβρίου 2002.

Για το Συμβούλιο

Ο Πρόεδρος

B. Mikkelsen

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1.)

(2) ΕΕ L 75 της 20.3.1999, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1657/2001 (ΕΕ L 221 της 17.8.2001, σ. 1).

(3) EE L 75 της 20.3.1999, σ. 34· απόφαση όπως τροποποιήθηκε από την απόφαση 2000/324/EΚ (EE L 112 της 11.5.2000, σ. 65).

(4) Βλέπε σελίδα 20 της παρούσας Επίσημης Εφημερίδας.